Il-pass immedjat li jmiss huwa l-iffirmar tal-Ftehim ta’ Pariġi. Se jkun miftuħ għall-iffirmar fit-22 ta’ April 2016 fi New York, u jidħol fis-seħħ meta mill-inqas 55 Parti li jirrappreżentaw mill-inqas 55 % tal-emissjonijiet globali jkunu rratifikaw. Ratifika bikrija u dħul fis-seħħ huma mixtiqin minħabba li jipprovdu lill-pajjiżi kollha b’ċertezza tad-dritt li l-Ftehim jibda jopera malajr. L-UE għandha tkun f’pożizzjoni li tirratifika l-Ftehim ta’ Pariġi kemm jista’ jkun malajr.

L-istituzzjonijiet finanzjarji huma sħab importanti f’dan il-proċess ta’ tranżizzjoni. Flussi tal-kapital transfruntiera li jiffunzjonaw tajjeb u swieq kapitali integrati u sostenibbli huma importanti wkoll sabiex isseħħ din it-tranżizzjoni. Il-miżuri li diġà ttieħdu jew li huma ppjanati li jsiru fil-kuntest tat-twaqqif ta’ Unjoni tas-Swieq Kapitali huma essenzjali f’dan il-kuntest. Sabiex tiġi żgurata tranżizzjoni bħal din - fi ħdan is-Suq Intern u lil hinn minnu - il-Bank Ċentrali Ewropew kif ukoll il-banek ċentrali nazzjonali, il-Bank Ewropew tal-Investiment u l-Bank Ewropew għar-Rikostruzzjoni u l-Iżvilupp, il-Fond Ekoloġiku għall-Klima, u istituzzjonijiet finanzjarji internazzjonali oħrajn bħall-Bank Dinji iżda anki banek nazzjonali għall-iżvilupp, jista’ jkollhom rwol siewi. Bi tweġiba għal talba mill-G20 f’April 2015 biex jiġi rivedut kif is-settur finanzjarju jista’ jqis kwistjonijiet relatati mal-klima, il-Bord għall-Istabilità Finanzjarja (Financial Stability Board, FSB) waqqaf task force dwar divulgazzjonijiet finanzjarji relatatimal-klima, li l-għan tiegħu huwa li jgħin lill-parteċipanti fis-suq jifhmu aħjar ir-riskji relatati mal-klima u jimmaniġġjaw aħjar dawk ir-riskji. Dan l-aħħar il-G20 waqqaf grupp ta’ studju biex janalizza kwistjonijiet relatati mal-finanzjament ekoloġiku (GFSG). Fil-livell Ewropew, il-Bord Ewropew dwar ir-Riskju Sistemiku ppubblika rapport dwar it-tranżizzjoni lejn ekonomija b’livell baxx ta’ karbonju u r-riskji potenzjali għas-settur finanzjarju.

It-tranżizzjoni għal ekonomija b’livell baxx ta’ emissjonijiet tal-karbonju u effiċjenti fir-riżorsi teħtieġ bidla fundamentali fit-teknoloġija, fl-enerġija, fl-ekonomija, fil-finanzi u fis-soċjetà kollha kemm hi. Il-Ftehim ta’ Pariġi huwa opportunità għal trasformazzjoni ekonomika, għall-impjiegi u għal tkabbir. Dan huwa element ċentrali biex jintlaħqu għanijiet ta’ żvilupp sostenibbli usa’, kif ukoll il-prijoritajiet ta' investiment, il-kompetittività, l-ekonomija ċirkulari, ir-riċerka, l-innovazzjoni u t-tranżizzjoni enerġetika tal-UE. L-Implimentazzjoni tal-Ftehim ta’ Pariġi toffri opportunitajiet ta’ negozju biex l-UE żżomm u tisfrutta l-vantaġġ tal-innovatur tagħha meta trawwem l-enerġija rinnovabbli, l-effiċjenza enerġetika u tikkompeti fuq l-iżilupp ta' teknoloġija oħra b’emissjonijiet baxxi ta’ karbonju fuq livell dinji. Sabiex tgawdi minn dawn il-benefiċċji, jeħtieġ li l-UE tkompli tmexxi billi tagħti eżempju u billi tieħu azzjoni fuq il-politiki regolatorji biex tnaqqas l-emissjonijiet iżda anki billi tippermetti fatturi li jaċċeleraw l-investiment pubbliku u privat fl-innovazzjoni u l-modernizzazzjoni fis-setturi ewlenin kollha, filwaqt li tiżgura li ekonomiji kbar oħrajn jagħfsu fuq l-impenji. It-tranżizzjoni għal ekonomija b’livell baxx ta’ emissjonijiet ta' karbonju teħtieġ li tiġi ġestita sew u tqis id-differenzi fit-taħlita tal-enerġija u l-istruttura ekonomika madwar l-UE. Dan ifisser ukoll li jeħtieġ li tiġi antiċipata u jittaffa l-impatt soċjali tat-tranżizzjoni f’ċerti reġjuni u setturi soċjoekonomiċi speċifiċi.

Hemm għadd ta’ avvenimenti sinifikanti għat-terminu medju previsti fil-Ftehim ta’ Pariġi. Jeħtieġ li jiġi żviluppat fehim ċar tal-implikazzjonijiet speċifiċi ta’ politika ta' mira ta’ 1,5°C. Il-Ħames Rapport ta’ Valutazzjoni tal-Grupp Intergovernattiv ta’ Esperti dwar it-Tibdil fil-Klima (Intergovernmental Panel on Climate Change, IPCC) ma wassal għall-ebda konklużjoni fuq dan l-aspett minħabba analiżi xjentifika skarsa. Sabiex tindirizza dan il-punt, l-IPCC ntalab iħejji rapport speċjali fl-2018. L-UE se tikkontribwixxi għall-ħidma xjentifika li se titwettaq internazzjonalment għal dak l-għan. L-UE għandha tieħu sehem fl-ewwel "djalogu ta' faċilitazzjoni”, li se jsir fl-2018 sabiex jittieħed kont tal-ambizzjoni kollettiva u l-progress fl-implimentazzjoni tal-impenji. F’dan ir-rigward, l-UE se tieħu sehem fl-ewwel bilanċ globali fl-2023, u dan huwa rilevanti sabiex titqies dejjem aktar azzjoni ambizzjuża mill-Partijiet kollha għall-perjodu ta’ wara l-2030. F’dan is-sens, l-UE, flimkien ma’ partijiet oħrajn, hija mitluba tikkomunika, sal-2020, l-istrateġiji ta' żvilupp tal-emissjonijiet ta' gassijiet serra tagħhom għal nofs is-seklu u fit-tul. Sabiex tiffaċilita t-tfassil ta’ dawn l-istrateġiji, il-Kummissjoni se tħejji analiżi dettaljata tat-trasformazzjonijiet ekonomiċi u soċjali sabiex issostni d-dibattitu politiku fil-Parlament Ewropew, fil-Kunsill u mal-partijiet ikkonċernati.

Fir-rigward tal-finanzjament tal-ġlieda kontra t-tibdil fil-klima, l-UE u l-Istati Membri tagħha huma impenjati li jżidu l-mobilizzazzjoni tal-finanzjament tal-ġlieda kontra t-tibdil fil-klima fil-kuntest ta’ azzjonijiet ta’ mitigazzjoni sinifikanti u trasparenza tal-implimentazzjoni, sabiex jikkontribwixxu s-sehem tagħhom mill-mira tal-pajjiżi żviluppati biex jimmobilizzaw b’mod konġunt USD 100 biljun fis-sena sal-2020 minn firxa wiesgħa ta’ sorsi, pubbliċi u privati, bilaterali u multilaterali, inklużi sorsi alternattivi ta’ finanzjament. Il-perkorsi attwali għall-għajnuna tal-UE għall-iżvilupp se jikkontribwixxu b’mod sostanzjali biex jinkiseb is-sehem tal-UE mill-mira ta’ USD 100 biljun. Fil-kuntest tal-Qafas Finanzjarju Pluriennali 2014–2020, l-UE impenjat ruħha li tiżgura li 20 % tal-baġit globali tagħha jintuża għal proġetti u politiki li jkunu relevanti għall-ġlieda kontra t-tibdil fil-klima. Fil-kuntest ta’ din in-nefqa esterna, dan aktar milli jirdoppja l-ammont tal-finanzjament tal-ġlieda kontra t-tibdil fil-klima għall-pajjiżi li qed jiżviluppaw u jista' jirrappreżenta sa EUR 14-il biljun f’infiq għall-ġlieda kontra t-tibdil fil-klima. Sehem dejjem akbar minn dawn ir-riżorsi se jiġi investit sabiex tiġi adattata u ffaċilitata l-innovazzjoni u għall-bini tal-kapaċità.

Sabiex il-pajjiżi li qed jiżviluppaw jiġu assistiti biex jilħqu l-pjanijiet tagħhom fil-ġlieda kontra t-tibdil fil-klima mill-2020, se jissaħħu l-programmi ta’ appoġġ (bħall-Alleanza Globali kontra t-Tibdil fil-Klima+). F’dan il-kuntest jeħtieġ li jiġu sfruttati bis-sħiħ is-sinerġiji bejn l-azzjoni dwar il-klima, l-Aġenda ta’ Azzjoni ta’ Addis Ababa u l-Aġenda 2030 bl-Għanijiet ta’ Żvilupp Sostenibbli tagħha. Dan jinkludi wkoll il-parteċipazzjoni tal-UE fl-Inizjattiva tal-Afrika dwar l-Enerġija Rinnovabbli. Fil-qafas tal-politiki ta' tkabbir u tal-viċinat, l-UE se tkompli d-djalogu politiku u l-appoġġ tagħha għall-pajjiżi sħab. Titqiegħed enfasi partikulari fuq il-bini tal-kapaċità.

In-negozjati bilaterali u multilaterali li għaddejjin dwar il-liberalizzazzjoni tal-kummerċ għal oġġetti u servizzi ekoloġiċi għandhom jiġu aċċellerati biex tiġi ffaċilitata l-azzjoni globali biex jittaffa t-tibdil fil-klima u biex jinħolqu opportunitajiet ta’ negozju għall-kumpaniji Ewropej. L-UE għandha tkompli wkoll bit-tmexxija tagħha għall-promozzjoni tal-eżiti ambizzjużi fil-kuntest tan-negozjati tal-Organizzazzjoni tal-Avjazzjoni Ċivili Internazzjonali (International Civil Aviation Organisation, ICAO) u l-Organizzazzjoni Marittima Internazzjonali (OMI) biex tindirizza l-emissjonijiet tal-gassijiet serra, kif ukoll skont in-negozjati tal-Protokoll ta’ Montreal.

3.2. Il-qafas regolatorju għall-enerġija u l-klima għall-2030

Wara l-konferenza ta’ Pariġi dwar il-klima, jeħtieġ li l-pajjiżi kollha jibdlu l-impenji li ħadu f’azzjonijiet politiċi konkreti. F’Ottubru 2014, il-Kunsill Ewropew stabbilixxa l-qafas ta’ politika għall-klima u l-enerġija għall-2030 għall-UE u stabbilixxa mira domestika, ambizzjuża u mifruxa mal-ekonomija kollha ta’ tnaqqis ta' mill-inqas 40 % tal-emissjonijiet tal-gassijiet serra għall-2030, kif ukoll miri għall-enerġija rinnovabbli u għall-effiċjenza enerġetika ta’ mill-inqas 27 %. Il-Ftehim ta’ Pariġi jikkonferma l-approċċ tal-UE. L-implimentazzjoni tal-qafas ta’ politika għall-klima u l-enerġija għall-2030, kif miftiehem mill-Kunsill Ewropew, hija prijorità fis-segwitu għall-Ftehim ta’ Pariġi.

Il-Kummissjoni diġà bdiet dan il-proċess billi ressqet proposta biex tirrevedi l-Iskema għall-Iskambju ta' Kwoti tal-Emissjonijiet (Emissions Trading System, ETS), li tkopri 45 % tal-emissjonijiet b’effett serra tal-UE. Matul it-12-il xahar li jmiss, il-Kummissjoni se tippreżenta l-proposti leġiżlattivi ewlenin li fadal biex timplimenta l-qafas regolatorju għall-2030 domestikament b’mod ġust u kosteffiċjenti, li jipprovdi flessibilità massima għall-Istati Membri u joħloq il-bilanċ it-tajjeb bejn azzjoni fil-livell nazzjonali u tal-UE. Bħala l-pass li jmiss, il-Kummissjoni qed taħdem fuq it-tħejjija ta’ proposti għal Deċiżjoni dwar il-Kondiviżjoni tal-Isforzi u dwar l-użu tal-art, it-tibdil fl-użu tal-art u l-forestrija (land use, land use change and forestry, LULUCF). Il-Kummissjoni se tipproponi wkoll leġiżlazzjoni biex tistabbilixxi mekkaniżmu ta’ governanza affidabbli u trasparenti u li tintegra r-rekwiżiti tal-ippjanar u tar-rappurtar relatati mal-klima u mal-enerġija għall-perjodu ta’ wara l-2020.

Barra minn hekk, il-Kummissjoni se tippreżenta proposti ta’ politika meħtieġa biex tadatta l-qafas regolatorju tal-UE sabiex tpoġġi l-effiċjenza fl-enerġija fl-ewwel post u trawwem ir-rwol tal-UE bħala mexxejja dinjija fil-qasam tal-enerġija rinnovabbli skont il-konklużjoni tal-Kunsill Ewropew ta’ Ottubru 2014. Dan jinkludi tfassil ġdid tas-suq tal-enerġija biex il-konsumaturi jitpoġġew fiċ-ċentru tas-sistema tal-enerġija, u dan jippermetti r-rispons għad-domanda u jtejjeb il-flessibbiltà. Barra minn hekk, din is-sena l-Kummissjoni diġà nediet il-Pakkett ta' Garanzija tal-Enerġija biex jiġu indirizzati mingħajr dewmien l-isfidi l-ġodda għas-sigurtà tal-provvista minħabba l-iżviluppi fil-kuntest internazzjonali tal-enerġija.

4. Konklużjoni

Fil-mixja lejn Pariġi u waqt Pariġi l-UE kienet fil-qalba tal-Koalizzjoni ta' Ambizzjoni Għolja tal-pajjiżi żviluppati u dawk li qed jiżviluppaw. Sabiex tiżgura b’mod effettiv it-tranżizzjoni lejn ekonomija b’użu baxx ta' emissjonijiet tal-karbonju, jeħtieġ li l-UE żżomm din l-ambizzjoni, kemm internament kif ukoll internazzjonalment:

Il-Ftehim ta’ Pariġi għandu jiġi ffirmat u rratifikat malajr kemm jista’ jkun. Il-proposta biex jiġi ffirmat il-Ftehim huwa mehmuż ma’ din il-Komunikazzjoni.

L-UE teħtieġ li tikkonsolida l-ambjent ta’ faċilitazzjoni għat-tranżizzjoni lejn ekonomija b’livell baxx ta’ karbonju permezz ta’ firxa wiesgħa ta’ politiki li jinteraġixxu, oqfsa strateġiċi u strumenti riflessi taħt l-għaxar (10) prijoritajiet tal-Kummissjoni ta' Juncker - b’mod partikolari l-Unjoni tal-Enerġija Reżiljenti b'Politika dwar il-Bidla fil-Klima li Tħares 'il Quddiem.

Il-qafas regolatorju għall-enerġija u għat-tibdil fil-klima tal-2030 tal-UE jeħtieġ li jitlesta malajr b’konformità mal-konklużjonijiet tal-Kunsill Ewropew ta’ Ottubru 2014. Il-proposti leġiżlattivi li jmiss għandhom jitħaffu mill-Parlament u mill-Kunsill.

Jeħtieġ li l-Partijiet kollha jkunu lesti li jipparteċipaw bis-sħiħ fil-proċessi ta' reviżjoni skont il-Ftehim ta’ Pariġi mfassla biex jiżguraw il-kisba tal-objettiv li t-tibdil fil-klima jinżamm ferm anqas minn 2°C u jibqgħu jsiru sforzi li jwasslu għal 1,5°C.